Historic Victory' as Senate Votes to End U.S. Involvement in 'Unauthorized War' in Yemen
(Image by Bernie Sanders Twitter)
Tags: Bernie Sanders, US senate, Yemen Dr MJ du Plessis Gereformeerde Kerk Bellville Datum: 11 Februarie 2007 (aand)
Sing vooraf: Skrifberyming 12-2:1 (27:1)
Skrifberyming 1-1:1 (24:1)
Teks: Mattheus 7:11; Kategismus Sondag 46
As julle wat sleg is, dan weet om goeie gawes aan julle kinders te gee, hoeveel te meer sal julle Vader wat in die hemele is, goeie dinge gee aan die wat Hom bid! (Matteus 7:11 AFR1953)
Daar is ’n bepaalde rede waarom die Onse Vader-gebed begin met die woorde:
Ons Vader wat in die hemele is.
Die Here se eer moet altyd in ons aanbidding die hoogste plek kry.
Want in die name van die Here word sy liefde en sy mag en sy Goddelikheid geopenbaar.
Kom ons kyk saam in die openbaring van die Here na die volgende twee sake:
1. Die openbaring van die Naam van die Vader
2. Die waarde van die Naam van die Vader
Die Here Jesus se taak was om aan ons die Naam en die heerlikheid van God, sy Vader te openbaar, en dit het Hy gedoen.
Daarom sê Hy in sy gebed in Johannes 17 dat Hy die Here op die aarde verheerlik het (vers 4). En weer in vers 6:
Ek het u Naam geopenbaar aan die mense wat U My uit die wêreld gegee het. Hulle het aan U behoort, en U het hulle aan My gegee, en hulle het u woord bewaar. (Johannes 17:6 AFR1953)
Ons weet die Here Jesus het ons sondeskuld vergewe. Maar hierdie uitspraak van Hom verklaar duidelik dat Hy iets baie besonders ten opsigte van God gedoen het.
Ek het U Naam geopenbaar aan die mense wat U My uit die wêreld gegee het.
As ons as gereddes deur die Here Jesus Christus bid, moet ons gebed se fondament lê op die feit dat ons die Here ken.
Ons vertrekpunt in ons gebed is dus dat die Here Jesus ons die Naam van God die Vader geleer het omdat ons aan die Vader behoort.
Die woorde Ons Vader openbaar aan ons die wese van God ten opsigte van ons as mense:
Hy is inderdaad ons Vader.
Jakobus 1:17 noem Hom die Vader van die ligte. En die Vader by wie daar geen verandering of die geringste oorweging van herroeping van sy gedagtes is nie.
Maleagi 2:10 noem Hom die Vader van alle skepsele. Maar in Jesus Christus het Hy in die besonder ons Vader geword.
Ons moet een ding goed besef:
Dit is dat dit nie so vanselfsprekend is dat God ons Vader is as wat ons soms dink nie.
Daar is mense wat dink dat God ons Vader is bloot omdat Hy alle dinge geskape het.
U moet onthou dat ons in sonde beland het waar die vloek van God oor ons uitgespreek is. Lukas 16:8 leer dat ons van nature kinders van die wêreld is.
Daar is nog ’n hele klomp minder aangename woorde waarmee die Bybel ons beskryf, soos byvoorbeeld die volgende:
Kinders van die toorn (Efesiërs 2:3)
onder wie ons almal ook vroeër gewandel het in die begeerlikhede van ons vlees toe ons die wil van die vlees en van die sinne gedoen het; en ons was van nature kinders van die toorn net soos ook die ander. (Efesiërs 2:3 AFR1953)
Kinders van die vervloeking (2 Petrus 2:14)
. . . met oë vol van owerspel, wat nie ophou om te sondig nie; hulle verlok onvaste siele, hulle het ’n hart geoefen in hebsug, hulle is kinders van die vervloeking. (2 Petrus 2:14 AFR1953)
Kinders van die duiwel (1 Johannes 3:10).
Hierin is die kinders van God en die kinders van die duiwel openbaar: elkeen wat die geregtigheid nie doen nie, is nie uit God nie, en hy ook wat sy broeder nie liefhet nie. (1 Johannes 3:10 AFR1953)
Dan is daar die besondere skerp uitspraak in Deuteronomium 32:5 waar die Here vir die gelowige volk sê dat hulle nie sy seuns is nie, maar ’n skandvlek – ’n verkeerde en verdraaide geslag
Hulle het verderflik teen Hom gehandel – die wat sy seuns nie was nie, maar hulle skandvlek – ’n verkeerde en verdraaide geslag. (Deuteronomium 32:5 AFR1953)
Teenoor hierdie dinge staan die genade van die Here geskryf. Dink aan die volgende uitsprake:
In Efesiërs 1:5 sê die Here dat Hy ons al in die ewigheid voor die skepping sy kinders gemaak het deur Jesus Christus.
Dink u ooit aan die troos in Jakobus 1:18 waar die Here sê dat Hy ons in die tyd sal bekeer en wedergebore laat word.
Hy sal self toesien dat ons uit die mag en die skulp van die sondes uitgebreek word en in ons geloof groei.
En dan ook nog dit wat in Galasiërs 3:26 staan dat ons met Christus verenig sal word deur die geloof.
Ons sal al hierdie dinge net kan weet en verstaan as ons God in sy Vaderskap ken.
Ons kan hierdie gedeelte saamvat en sê dat daar by ons ’n kinderlike geloof in en afhanklikheid van die Here moet wees. Dit sal terselfdertyd ook verseker dat ons op die regte manier aan die Here gehoorsaam sal wees.
Let op dat die Here se Vaderskap gevolg word deur die woorde wat in die hemele is.
Hy word met die woorde hemele beskryf in sy alomteenwoordigheid. Kyk hoe gebruik die Bybel die woord hemel:
Matteus 6:26 gebruik die woord hemel om die lug en die wolkehemel te beskryf.
Kyk na die voëls van die hemel; hulle saai nie en hulle maai nie en hulle bring nie bymekaar in skure nie, en tog voed julle hemelse Vader hulle. Is julle nie baie meer werd as hulle nie? (Matteus 6:26 AFR1953)
Psalm 8:4 gebruik die woord hemel om die sterrehemel te beskryf.
(8:4) As ek u hemel aanskou, die werk van u vingers, die maan en die sterre wat U toeberei het – (Psalms 8:3 AFR1953)
2 Korintiërs 12:2 gebruik die woord hemel om die derde hemel te beskryf.
Ek weet van ’n man in Christus, veertien jaar gelede – of dit in die liggaam was, weet ek nie, of buite die liggaam, weet ek nie, God weet dit – dat so iemand weggeruk is tot in die derde hemel. (2 Korintiërs 12:2 AFR1953)
Verder beskryf hierdie woord die almag van die Here wat al hierdie dinge bestuur en beheer.
Dit beteken dat mens moet onthou dat ons hemelse Vader God is wat majesteit en almagtige krag besit.
Die hele skepping is getuies van die luister van sy grootheid.
Daarin lê ons behoud: Hierdie Enige God is ons werklike Vader – Hy kan en sal ons met hierdie onkeerbare en onmeetbare majesteit van Hom beskerm.
Ons hemelse Vader sal ons nooit in die steek laat nie, want sy liefde lyk nie soos ’n aardse Vader se liefde nie.
Sy liefde gee altyd die heel beste vir elke oomblik tot ons behoud.
Soms eis sy liefde dat ons gekasty moet word, maar dan is dit omdat ons bekering dit nodig het. (Hebreërs12:6)
. . . want die Here tugtig hom wat Hy liefhet, en Hy kasty elke seun wat Hy aanneem. (Hebreërs 12:6 AFR1953)
Ander kere werk Hy met ontferming oor ons (Psalm 103:13).
Maar bo-oor alles het ons hierdie wete dat dinge soos nood, dood en siekte, gevaar of vyande niks aan ons kan doen nie, want sulke magte het net nie die vermoë om deur die liefde te breek wat God om ons span nie.
Ons hemelse Vader se liefde is so groot dat Hy ons in ons geestelike en liggaamlike nood tegemoetgekom het deur sy Seun te gee om in ons plek al die straf oor ons sondes te dra.
Wanneer ons nou voor God se regterstoel verskyn, spreek Hy ons vry van ons sondes omdat Hy sy Seun klaar daarvoor gestraf het.
Die Seun van God het natuurlik in die tyd waarin ons nou lewe (die tyd na sy hemelvaart) na die Vaderhuis toe gegaan, waar Hy nou vir ons plek voorberei.
Die Vaderskap van die Here, dui dus ook vir ons ’n rigting aan waarheen ons gaan, of wat van ons word na ons aardse dood. In die woorde Onse Vader lê al die Here se versekering dat ons sy kinders is wat sonder vrees kan lewe.
Kom ons lees die Heidelbergse Kategismus Sondag 46 saam.
Slotsang: Skrifberyming 2-4:1 (33:1)
Datum: 11 Februarie 2007 (aand)